На основу чл. 52. и 25. Закона о јавним предузећима („Службени гласник РС“, бр. 15/16, 88/19-исправка и 62/23 - други закон), члана 37. став 1. тачка 10а) Статута Града Ниша („Службени лист Града Ниша“, бр. 88/08, 143/16 и 18/19), члана 18. став 4. и 5. и члана 25. Одлуке о оснивању Јавног предузећа Завод за урбанизам Ниш („Службени лист Града Ниша", број 155/2016 - пречишћен текст) и члана 34. став 1. Статута Јавног предузећа Завод за урбанизам Ниш број 905/2-1 од 17.3.2017.године,

Скупштина Града Ниша, на седници од \_\_.\_\_.2024. године, донела је

**Р Е Ш Е Њ Е**

**О ИМЕНОВАЊУ ВРШИОЦА ДУЖНОСТИ ДИРЕКТОРА**

**ЈАВНОГ ПРЕДУЗЕЋА ЗАВОД ЗА УРБАНИЗАМ НИШ**

**1.** Милан Милојевић, дипломирани инжењер саобраћаја, именује се за вршиоца дужности директора Јавног предузећа Завод за урбанизам Ниш, најдуже до годину дана.

**2.** Вршилац дужности директора Јавног предузећа Завод за урбанизам Ниш има сва права, обавезе и овлашћења која има директор овог предузећа.

**3.** Ово решење објавити у „Службеном гласнику Републике Србије“ и „Службеном листу Града Ниша“, као и на званичној интернет презентацији Града Ниша [www.ni.rs](http://www.ni.rs) .

**О б р а з л о ж е њ е**

Чланом 52. Закона о јавним предузећима („Службени гласник РС“, бр. 15/16, 88/19 и 62/23 - други закон) и чланом 25. Одлуке о оснивању Јавног предузећа Завод за урбанизам Ниш („Службени лист Града Ниша", број 155/2016 - пречишћен текст) прописано је, између осталог, да се вршилац дужности директора јавног предузећа може именовати на период који не може бити дужи од једне године. Вршилац дужности директора мора испуњавати услове за именовање директора јавног предузећа прописане законом. Такође, вршилац дужности има сва права, обавезе и овлашћења која има директор јавног предузећа.

Чланом 25. Закона о јавним предузећима и чланом 18. став 4. Одлуке о оснивању Јавног предузећа Завод за урбанизам Ниш, прописани су услови које лице мора да испуњава да би било именовано за директора предузећа и то:

1) да је пунолетно и пословно способно;

2) да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама;

3) да има најмање пет година радног искуства на пословима за које се захтева високо образовање из тачке 2);

4) да има најмање три године радног искуства на пословима који су повезани са пословима предузећа;

5) да познаје област корпоративног управљања;

6) да има радно искуство у организовању рада и вођењу послова;

7) да није члан органа политичке странке, односно да му је одређено мировање у вршењу функције у органу политичке странке;

8) да није осуђивано на казну затвора од најмање шест месеци;

9) да му нису изречене мере безбедности у складу са законом којим се уређују кривична дела, и то:

(1) обавезно психијатријско лечење и чување у здравственој установи;

(2) обавезно психијатријско лечење на слободи;

(3) обавезно лечење наркомана;

(4) обавезно лечење алкохоличара;

(5) забрана вршења позива, делатности и дужности.

Чланом 18. став 5. Одлуке о оснивању Јавног предузећа Завод за урбанизам Ниш прописано је да статутом предузећа могу бити одређени и други услови које лице мора да испуњава,да би било именовано за директора предузећа.

Чланом 34. став 1. тачка 2. Статута Јавног предузећа Завод за урабанизам Ниш, прецизирани су услови које мора именовано лица за вршење функције директора да испуњава, и то: да има стечено високо образовање на основним студијама у трајању од најмање четири године, односно на основним академским студијама у обиму од најмање 240 ЕСПБ бодова, мастер академским студијама, мастер струковним студијама, специјалистичким академским студијама или специјалистичким струковним студијама; техничко-технолошке науке (грађевинске и архитектонске струке) и друштвено-хуманистичке науке (економске и правне струке).

Чланом 37. став 1. тачка 10а) Статута Града Ниша („Службени лист Града Ниша“, бр. 88/08, 143/16 и 18/19) прописано је да Скупштина Града Ниша, између осталог, именује и разрешава директоре јавних предузећа и јавно комуналних предузећа чији је оснивач Град.

Имајући у виду да је досадашњи вршилац дужности директора Јавног предузећа Завод за урбанизам Ниш Иван Грмуша поднео оставку, а у циљу обезбеђивања услова за несметано функционисање предузећа, неопходно је именовати вршиоца дужности директора овог предузећа.

Градско веће Града Ниша, у складу са законским овлашћењима, предложило је Милан Милојевића, за вршиоца дужности директора Јавног предузећа Завод за урбанизам Ниш, који испуњава прописане услове за вршиоца дужности директора предузећа.

На основу наведеног, а имајући у виду да Милан Милојевић, дипломирани инжењер саобраћаја, испуњава услове за именовање вршиоца дужности директора Јавног предузећа Завод за урбанизам Ниш, прописане законом, оснивачким актом и Статутом предузећа, Скупштина Града Ниша донела је решење о именовању вршиоца дужности директора Јавног предузећа Завод за урбанизам Ниш.

**ПОУКА О ПРАВНОМ ЛЕКУ:** Против овог решења може се поднети тужба Вишем суду у Нишу у року од 30 дана од дана пријема овог решења.

Број:

У Нишу, 2024. године

**СКУПШТИНА ГРАДА НИША**

**Председник**

**Проф. др Игор Новаковић**